Nr01_2002 Klachy z Pniokow
Dwatydniowy fajer.
No, toż momy
dwa tydnie laby za sia. Co jo godom dwa tydnie ? A dyć kiej się fto
poradzioł richtik zwyrtnońć to mog i szesnoście dni
babie w doma zawodzać. Przeca kiej ino dwacet piyrszygo grudnia łostatni
roz przikwanckoł się z roboty do chałpy to dziepiyro siodmygo
stycznio po Trzech Krolach poszoł nazod do werku. Tela czasu fraj to
tak choby fto fuknoł kepkom na ibera. Przecamć tego bali i
amerikański kapitalizmus niy szczimo. Jo się tam ci dyć niy tropia ło tyn
ichni kapitalizmus ino ło mo9je leberka i basisko. Po tym godnym i
zilwestrowym jodle i słepaniu toch niy mog przińść do sia. Morzisko
mom nikiej sto dioskow a grace mi dyrgocom, iże kiej się
u Pyjtra kca szluknońć piwa to łon mi je musi wloć do kany
bo inakszij pokiel się luchna, to poła zajdla mi się wyszelonto na
dyliny.
Nale, jo niy ło gupotach chcioł szkryflać
ino ło tym co nom latoś jesce te kamraty łod Millera wyrychtujom.
Jedno poradza zmiarkować: potrza nom wszyjskim kople fest prziciongnońć
bo bydzie na isto knap. Płat za pomiyszkanie, sztrom a hajcogi
pońdom na wiyrch, zasik geltaki bydom telkie, iże na
nie portmaneja niy potrza. Ojropa łod piyrszygo zwekslowała swoji marki, fonty
abo inksze francki na jakiesik „Euro”. Te co szporowali i trzimali betki
we sztrołzaku tyż ci już wszyjsko na dulary zwekslowali a no,
pynzjonisto, elwrom, dziepiyro co wydanym lebo żyniatym, starkom
i starzikom bydzie richtik knap podwiyl briftryjger niy przińdzie i na
pile abo inksze medikamynty niy styknie.
Jedno co łostało po tym wanieliku Buzku to
fol „dymokracjo”. Kcesz dować bele ftorymu do gracy – to dowosz. Niy
kcesz – to ... musisz!!!
Boch tyż usuchnoł kiejsik przi
naszym magistracie jak jedyn byamter eklerowoł starymu Kupnymu:
– Wiedzom Łoni,
panie Kupny, narodowi niy lza brać w graca, brać łapowy.
– A fto mozno wziońć, panie
szykowny?
Ano, ino „wybrańcy narodu” mogom
brać. Wiedzom Łoni???
I tak się miarkuja, iże u nos we Polsce, u
nos we Chorzowie bic ci się niy zwekslowało. Chabiom te, kiere się
doryli do koryta na podzim i bierom te (choby we naszym magistracie),
kierych jesce niy łodchlastli łod jejich stałkow. A wszyjsko nikiej
godała staro Piontkowo we mangli na Krojcce:
– Bier
podwiyl dowajom. Nale, i dowej pokiej bierom !!!
No to pyrsk. Ojgyn z Pniokow
nld_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn quy_Latn szl_Latn ces_Latn